Beredskabscenteret i Vesthimmerland rykkede mandag aften ud til en ildebrand i en ejendom uden for Aalestrup, som viste sig blot at være en 47-årig mand, som brændte affald af.

Beredskabscenter Vesthimmerland rykkede mandag aften ud til et nedlagt landbrug på Guldagervej nordøst for Aalestrup, da naboer til ejendommen slog alarm på grund af meterhøje flammer. Det viste sig dog, at der ikke var tale om en ildebrand, men en 47-årig mand, som var i færd med at brænde affald af. Han bliver nu sigtet for overtrædelse af beredskabsloven, som forbyder at afbrænde affald efter mørkets frembrud. Derfor kan han nu se frem til en bøde, oplyser vagtchef ved Nordjyllands Politi, Frank Liltorp.